95/117/EY: Komission päätös, tehty 30 päivänä maaliskuuta 1995, Newcastlen taudin valvontavyöhykkeeltä peräisin olevaa teurassiipikarjaa koskevista neuvoston direktiivin 91/494/ETY mukaisten kokeiden perusteista (ETA:n kannalta merkityksellinen teksti)



Virallinen lehti nro L 080 , 08/04/1995 s. 0050 - 0051



KOMISSION PÄÄTÖS, tehty 30 päivänä maaliskuuta 1995, Newcastlen taudin valvontavyöhykkeeltä peräisin olevaa teurassiipikarjaa koskevista neuvoston direktiivin 91/494/ETY mukaisten kokeiden perusteista (ETA:n kannalta merkityksellinen teksti) (95/117/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon eläinten terveyttä koskevista vaatimuksista yhteisön sisäisessä tuoreen siipikarjanlihan kaupassa ja tuonnissa kolmansista maista 26 päivänä kesäkuuta 1991 annetun neuvoston direktiivin 91/494/ETY (1), sellaisena kuin se on viimeksi muutettuna direktiivillä 93/121/EY (2), ja erityisesti sen 5 artiklan 3 kohdan, sekä katsoo, että direktiivin 91/494/ETY 5 artiklan 3 kohtaa sovellettaessa on tarpeen määrittää erityisesti Newcastlen tautia koskevien virologisten kokeiden suoritusmenetelmät; tässä suhteessa on aiheellista määrätä näytteenottomenettelyn sekä kokeiden toteutusmenettelyn ja tulosten tulkintamenettelyn yksityiskohdista, eläinlääkintäalan tiedekomiteaa on kuultu ja se on antanut kertomuksensa 12 päivänä joulukuuta 1994, ja tässä päätöksessä määrätyt toimenpiteet ovat pysyvän eläinlääkintäkomitean lausunnon mukaiset, ON TEHNYT TÄMÄN PÄÄTÖKSEN: 1 artikla Newcastlen taudin viruksen toteamiseksi tehdyn virologisen näytteenoton ja kokeiden on direktiivin 91/494/ETY 5 artiklan 3 kohdan mukaisesti täytettävä liitteessä määrätyt vaatimukset. 2 artikla Tätä päätöstä sovelletaan 1 päivästä huhtikuuta 1995. 3 artikla Tämä päätös on osoitettu kaikille jäsenvaltioille. Tehty Brysselissä 30 päivänä maaliskuuta 1995. Komission puolesta Franz FISCHLER Komission jäsen (1) EYVL N:o L 268, 24.9.1991, s. 35 (2) EYVL N:o L 340, 31.12.1993, s. 39 LIITE 1. Näytteenotto Jokaisesta parvesta on otettava vähintään 60 näytettä, joihin sisältyy vähintään 30 yhteissuolen ja 30 henkitorven pyyhkäisynäytettä. Näytteet on otettava vähintään 60 linnusta. Näytteet on otettava viisi päivää ennen teurastusta ja kuljetettava jäähdytettyinä muttei jäädytettyinä kansalliseen Newcastlen taudin laboratorioon tutkimusta varten. 2. Näytteiden käsittely Enintään viisi samantyyppistä näytettä voidaan yhdistää. Pyyhkäisynäytteet on sijoitettava antibioottiseen liuokseen, jota on niin paljon, että se peittää näytteen kokonaan; ravistamisen jälkeen näytteet on jätettävä noin kahden tunnin ajaksi huoneen lämpötilaan (tai pidemmäksi ajaksi 4 celsiusasteen lämpötilaan), minkä jälkeen näytteet selkiytetään sentrifugoimalla (esim. 800-1000 g 10 minuutin ajan). 3. Antibioottinen liuos Tyypillinen esimerkki yhteissuolesta otettuja pyyhkäisynäytteitä varten: 10 000 yksikköä/ml penisilliiniä, 10 mg/ml streptomysiiniä, 0,25 mg/ml gentamysiiniä ja 5 000 yksikköä/ml mykostatiinia fosfaattipuskuroidussa suolaliuoksessa, jonka pH on 7,2-7,4. Liuokseen voidaan lisätä 50 ìg/ml oksitetrasykliiniä. Antibioottipitoisuudet voidaan vähentää viidenteen osaan, kun on kyse henkitorvesta otetuista pyyhkäisynäytteistä. Liuosta valmistettaessa on välttämätöntä tarkistaa pH antibiootin lisäämisen jälkeen ja korjata se tarvittaessa. 4. Viruksen eristäminen alkioasteella olevista siipikarjanmunista Selkiytettyä pintanestettä injektoidaan 0,2 ml kunkin alkioasteella olevan, 8-11 päivänä ajan haudotun siipikarjanmunan rakkokalvon-onteloon; munia on oltava vähintään neljä. Parasta olisi, jos nämä munat saataisiin parvesta, joka on vapaa spesifisestä patogeenista; jos tämä ei kuitenkaan onnistu, on hyväksyttävää ottaa munat parvesta, jossa ei esiinny Newcastlen taudin viruksen vasta-ainetta. Injektoituja munia pidetään 37 celsiusasteen lämpötilassa ja ne läpivalaistaan päivittäin. Niin pian kuin munassa oleva alkio on kuollut tai kuolemaisillaan, kuitenkin viimeistään neljän vuorokauden kuluttua injektoinnista, kyseinen muna jäähdytetään 4 celsiusasteen lämpötilaan ja allantois-alkionesteen hemagglutinaatiotaipumus tutkitaan. 5. Tulosten tulkinta Kokeen tulosta pidetään negatiivisena, jos hemagglutinaatiota ei todeta eikä yhtään virusta voida eristää. Jos Newcastlen taudin virus eristetään, parvea koskee tautiepäily ja siihen sovelletaan neuvoston direktiivin 92/66/ETY (1) 4 artiklan vaatimuksia. Jos käy ilmi, että virus on peräisin rokotteesta, näytteenotto ja kokeet on toistettava. (1) EYVL N:o L 260, 5.9.1992, s. 1